《蓬莱阁閒望写怀》
宋代·张伯玉

越绝开华国，姚虞启后昆。
昔闻句允霸，今作帝王藩。
地得东南重，山侔岳渎尊。
平湖来万壑，翠袖列千门。
市井鱼盐合，居人组绣繁。
牙旗开物表，州宅倚云根。
六郡趋麟节，三峰出雉垣。
秦游前事废，禹画旧书存。
雁鹜来还去，鲸波吐复吞。
菱歌秋溆远，江信暮潮浑。
石古寒松偃，楼危昼霭昏。
冷光浓可截，秀色净无痕。
露嫋还堤柳，风飞列寺旛。
深林藏杞梓，芳径杂兰荪。
巧笑花争艳，嬉游玉斗温。
画船鵰鷁迅，绛袖绮霞翻。
有意皆行乐，无忧可莳萱。
乡惟知俎豆，士亦贲丘樊。
巨舶联艘至，交衢百货蕃。
敲冰呈巧手，织素竞交鸳。
丽圃红柑亚，通畦紫芋蹲。
茶先春入焙，筍带雪黏盆。
异萼随时坼，清香触处歕。
吴趋惭种蠡，楚些陋湘沅。
往事图难尽，前修孰可援。
风流王与谢，唱和白兼元。
顾我栖儒窦，胡为属使鞬。
迂疏非吏法，蹇浅是辞源。
谬览先生策，谁调伯氏埙。
翦裁迷幅尺，追琢昧{左王右與}璠。
学术何曾取，名场辄屡奔。
技甘同{左鼠右石}鼠，化敢望溟鲲。
将幕闲留滞，乌台误选抡。
埋轮惭避俗，折槛畏当轩。
坎{左土右稟}人奚顾，羁孤舌但扪。
爱书疑有癖，怕事欲无言。
薪米支离叟，蹄盂炙轂髠。
一为华省吏，三驾使君轓。
蹭蹬慵成性，龙锺病愈惛。
因怀邸中绂，来访道山园。
税鞅红尘外，班条碧海垠。
披襟澄沆瀣，缓带涤潺湲。
乐岁欢康洽，高黌礼让敦。
南宫罗俊彦，东箭蔼瑶琨。
退食求凋弊，吹毛析滞冤。
庖刀怯余刃，{左木右畾}剑喜平反。
重禄容虚受，期民肯惮烦。
问贤思水薤，教俗养鸡豚。
{左禾右罷}稏西成稻，逍遥北海樽。
吏符多鹤立，僚友尽鸿骞。
讵听棠阴颂，聊祛缿讼諠。
行歌齐击壤，坐啸比啼猨。
洞邃宜招隐，时清耻叫阍。
嗫嚅挥醉笔，伛偻曝晴暾。
蹑险齎长屐，寻幽叱短辕。
穷通方自适，语默且休论。
厌把诗筒发，欣逢酒{左亦下巾}掀。
桔槔肥果茹，竹马戏儿孙。
以此为官业，何由报主恩。
冰霜徒{左厉右力}操，渊谷可惊魂。
蕙帐羞逋客，庭{左豸右亘}鄙素餐。
行当解簪绂，归老白云邨。

作者简介：建州建安人，字公达。第进士。尝为苏州郡从事。仁宗嘉祐中为御史，出知太平府，后为司封郎中。工诗善饮，时号张百杯，又曰张百篇。有《蓬莱集》。